Diari Oficial de la Generalitat Valenciana


Sumari del DOGV 4157, del 28-12-2001 (2001/12972)

ORDRE de 18 de desembre de 2001, de la Conselleria d'Innovació i Competitivitat, sobre concessió d'ajudes en matèria d'artesania per a l'exercici pressupostari 2002.
---------------------------------------------------------------------------------------------------------------------------------------------------------------------

### Dades del document

Número de DOGV
:   4157

Data del DOGV
:   28-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/12574


Data del document
:   28-12-2001

Organisme emissor
:   Conselleria d'Innovació i Competitivitat

Tipus de document
:   Ordre

Anàlisi jurídica

 Descriptors 

:   * artesà
    * ajuda pública
    * producció artesanal
    * empresa artesanal
    * ajuda a les empreses
    * suport econòmic

ORDRE de 18 de desembre de 2001, de la Conselleria d'Innovació i Competitivitat, sobre concessió d'ajudes en matèria d'artesania per a l'exercici pressupostari 2002. [2001/12425]
  
La Comunitat Valenciana, d'acord amb allò que s'ha previst en l'article 31.18 de l'Estatut d'Autonomia, té atribuïdes competències exclusives en matèria d'artesania. En l'exercici d'aquestes competències és procedent establir un règim d'ajudes que tendisca a aconseguir una articulació més efectiva de les ajudes públiques oferides per l'administració autonòmica envers aquest sector productiu, tenint en compte que l'artesania constitueix un factor important del desenvolupament socioeconòmic de la Comunitat Valenciana.
  
S'assenyala que les ajudes que es concedisquen, d'acord amb allò que s'ha previst en la present ordre, ho seran en el marc del Reglament (CE) núm. 69/2001 de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes de minimis (DOCE L 10/20 de 13 de gener de 2001).
  
Per això i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
1. L'objecte de la present ordre és establir el règim de concessió d'ajudes en matèria d'artesania, per a les accions que s'indicaran, desenvolupades a la Comunitat Valenciana, d'acord amb les consignacions pressupostàries que amb aquesta finalitat establisca la Llei de Pressupostos de la Generalitat Valenciana per a l'exercici 2002.
  
2. El règim d'ajudes serà d'aplicació tal com es determina en els següents articles.
  
Article 2. Accions susceptibles de suport
  
1. Les ajudes podran anar destinades a les actuacions següents, desenvolupades per:
  
A) Artesans individuals i xicotetes empreses artesanes.
  
1) Projectes d'inversió directament relacionats amb la millora del procés productiu, la competitivitat i/o la seguretat industrial artesana.
  
a) Adquisició i instal·lació de maquinària, instal·lacions industrials, mobiliari i utillatge per al desenvolupament de l'activitat artesana. Inversió mínima: 901,52 euros.
  
b) Adquisició d'equipament informàtic i desenvolupament d'aplicacions informàtiques. Inversió mínima: 901, 52 euros.
  
2) Activitats de promoció, qualitat, producció i comercialització.
  
a) Activitats de promoció:
  
- Assistència a fires d'artesania locals, regionals i nacionals de reconegut prestigi. Exclusivament se subvencionaran les despeses de lloguer de l'estand, sempre que siguen superiors a 300,51 euros.
  
- Confecció i edició de catàlegs i altres elaboracions de material de promoció, qualsevol que en siga el suport, el cost dels quals siga superior a 300,51 euros.
  
b) Activitats d'implantació de sistemes de gestió de la qualitat, de producció i de comercialització artesanals (tant inversions com despeses corrents necessàries per a la seua consecució), sempre que el seu cost siga superior a 901,52 euros.
  
B) Gremis, associacions artesanes, federacions associatives artesanes i cambres de comerç
  
1) Activitats de promoció.
  
- Activitats de promoció en fires d'artesania d'àmbit local, regional i nacional de reconegut prestigi (despeses de lloguer de l'espai, muntatge d'estands i publicitat) i de promoció de productes artesans (despeses necessàries per al desenvolupament de l'activitat).
  
2) Activitats de formació, investigació i informació.
  
- Organització i participació en activitats de formació en tècniques de gestió empresarial, en implantació de sistemes de qualitat en l'activitat artesana, en matèria d'acreditació industrial artesana i en aprenentatge artesanal.
  
- Activitats d'investigació i informació (despeses per a l'organització de jornades tècniques, seminaris i conferències d'artesania i elaboració de treballs d'investigació sobre productes i tècniques).
  
2. Les ajudes que s'estableixen en la present ordre tindran la consideració de subvencions a fons perdut.
  
3. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'actuació que ha de desenvolupar el beneficiari.
  
4. No seran subvencionables les despeses ordinàries de personal propi, així com els consums habituals per al normal funcionament i desenvolupament de les funcions inherents als beneficiaris.
  
Article 3. Quantia de les subvencions
  
1. La quantia de les subvencions serà la següent:
  
A) Artesans individuals i xicotetes empreses artesanes.
  
1) Projectes d'inversió directament relacionats amb la millora del procés productiu, la competitivitat i/o la seguretat industrial.
  
Fins un 30% del pressupost aprovat i acceptat per la Direcció General d'Indústria i Energia, exclosos tot tipus d'impostos, amb un límit màxim de 9.015,18 euros per beneficiari.
  
2) Activitats de promoció, qualitat, producció i comercialització.
  
Fins un 50% del pressupost aprovat i acceptat per la Direcció General d'Indústria i Energia, exclosos tot tipus d'impostos, amb un límit màxim de 4.507,59 euros per beneficiari.
  
B) Gremis, associacions artesanes, federacions associatives artesanes i cambres de comerç.
  
1) Activitats de promoció.
  
Fins un 50% del pressupost aprovat i acceptat per la Direcció General d'Indústria i Energia, exclosos tot tipus d'impostos, amb un límit màxim de 18.036,36 euros per beneficiari.
  
2) Activitats de formació, investigació i informació.
  
Fins un 50% del pressupost aprovat i acceptat per la Direcció General d'Indústria i Energia, exclosos tot tipus d'impostos, amb un límit màxim de 18.036,36 euros per beneficiari.
  
2. Excepcionalment i per a actuacions que la Direcció General d'Indústria i Energia considere d'especial transcendència per al desenvolupament del teixit industrial artesà a la Comunitat Valenciana, els límits assenyalats en els números anteriors podran ser superats. La resolució serà motivada.
  
3. Amb els mateixos criteris d'excepcionalitat i límits exposats en el número anterior, les entitats indicades en l'article 4.1, apartats c) i d) podran percebre ajudes per a projectes d'inversió. La resolució serà motivada.
  
4. En tot cas, l'import d'aquestes ajudes no podrà fer que l'import total de les ajudes de minimis que reba l'empresa durant un període de tres anys siga superior al límit de 100.000 euros.
  
Article 4. Beneficiaris de les ajudes
  
1. Podran ser beneficiaris de les ajudes:
  
a) Els artesans individuals que reunisquen els següents requisits:
  
- Desenvolupar professionalment la seua activitat d'artesania a la Comunitat Valenciana.
  
- Estar en possessió del document de qualificació artesana (DQA), degudament actualitzat.
  
- Estar radicats i domiciliats al territori de la Comunitat Valenciana.
  
b) Xicotetes empreses artesanes que reunisquen els següents requisits:
  
- Desenvolupar la seua activitat d'artesania a la Comunitat Valenciana.
  
- Estar en possessió del document de qualificació artesana (DQA), degudament actualitzat.
  
- Estar radicades i domiciliades al territori de la Comunitat Valenciana.
  
c) Gremis, associacions artesanes i federacions associatives artesanes l'àmbit d'actuació dels quals siga la Comunitat Valenciana i tinguen significativa representativitat del sector. Sobre això, es tindrà en compte, tant el nombre d'afiliats com el percentatge d'ells que estiguen en possessió del document de qualificació artesana DQA.
  
d) Cambres de Comerç de la Comunitat Valenciana.
  
2. Als efectes de les ajudes regulades en aquesta ordre, s'entendrà per xicoteta empresa aquella que reunisca tots els requisits següents:
  
a) Que ocupe menys de 50 persones.
  
b) Que el seu volum de negoci anual no excedisca 7 milions d'euros o el balanç general anual del qual no excedisca 5 milions d'euros.
  
c) Que el 25% o més del seu capital o dels seus drets de vot no pertanya a una altra empresa o conjuntament a diverses empreses que no responguen a la definició de pime, llevat que es tracte de societats de capital risc, societats públiques o d'inversors institucionals que no hi exercisquen control.
  
3. Així mateix, s'entendrà com a microempresa aquella empresa que tinga un nombre de treballadors inferior a 10, tot respectant-se els requisits b) i c) del paràgraf anterior.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran de dirigir-se a la Direcció General d'Indústria i Energia i es presentaran en l'imprés normalitzat, en el Registre del corresponent servei territorial d'Indústria i Energia, en el Registre General de la Conselleria d'Innovació i Competitivitat, o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que a continuació s'indiquen:
  
A) Documentació acreditativa i identificadora del sol·licitant i del seu representant legal; es considerarà suficient per a artesans individuals i xicotetes empreses, a aquests efectes, el document de qualificació artesana (DQA), expedit per la Conselleria d'Innovació i Competitivitat, degudament actualitzat.
  
B) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la vigència de la qual haurà d'estendre's fins a la data d'acabament del termini de presentació de sol·licituds.
  
C) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant de la Conselleria d'Innovació i Competitivitat i no hagen experimentat variació.
  
D) Breu memòria descriptiva de l'actuació per a la qual se sol·licita l'ajuda, amb incidència especial en aquells aspectes que puguen ser objecte de valoració d'acord amb els criteris establits en l'article 6, amb indicació de les fases i els terminis de realització, pressupost detallat per partides o factura proforma. En el cas d'inversions, programa d'actuació que garantisca l'execució en l'exercici per al qual es concedeix la subvenció. Si resultara necessari per la naturalesa de l'actuació que s'ha de realitzar, caldrà que es presente un projecte tècnic, que haurà de ser sotmés a l'informe de l'Oficina de Supervisió de Projectes o dels tècnics designats per la Conselleria.
  
E) Declaració responsable de les ajudes de minimis concedides per qualsevol projecte a l'empresa durant els tres últims anys, comptats des de la primera ajuda obtinguda per la norma de minimis, amb indicació d'import, organisme, data de concessió i règim d'ajudes en què s'empara, o, si és el cas, declaració que no se n'ha rebuda cap.
  
F) Declaració responsable acompanyada de la documentació laboral, comptable, fiscal i/o mercantil que acredite el compliment dels requisits establits en l'article 4.2 o 4.3, segons el cas.
  
G) En el cas de gremis, associacions artesanes i federacions associatives haurà de justificar-se el nombre d'afiliats, i també el percentatge d'aquests que estan en possessió del DQA en la data de la sol·licitud, mitjançant certificat expedit per l'òrgan competent de l'entitat.
  
3. Els sol·licitants podran executar els projectes des de l'1 de gener de 2002, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
4. El termini de presentació de sol·licituds serà el comprés entre l'1 de gener de 2002 i el 15 de març de 2002, ambdós inclusivament.
  
5. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
  
Article 6. Criteris d'avaluació de les sol·licituds
  
Per a la concessió de les ajudes es valorarà especialment:
  
A) En el cas d'artesans individuals i xicotetes empreses artesanes
  
- La condició de microempresa del sol·licitant.
  
- El caràcter innovador de l'actuació per a la qual se sol·licita l'ajuda i la branca d'activitat de què es tracte.
  
- Els projectes que impulsen la cooperació empresarial (entre artesans individuals, entre empreses artesanes i entre ambdós).
  
B) En tots els casos:
  
- La quantia de les ajudes rebudes en anteriors convocatòries.
  
- El major grau de concentració de l'activitat en qüestió en la zona on s'ubique.
  
- El tipus d'actuació que s'ha d'escometre i el nombre de beneficiaris directes.
  
Article 7. Resolució de la concessió d'ajudes
  
1. La Direcció General d'Indústria i Energia podrà demanar al sol·licitant l'aportació addicional d'altres documents o dades aclaridors que considere necessaris per a resoldre la sol·licitud presentada.
  
2. Una comissió qualificadora formada pel cap de l'Àrea d'Indústria i Energia, els caps dels serveis territorials d'Indústria i Energia d'Alacant, Castelló i València i el cap del Servei d'Artesania, que actuarà com a secretari, estudiarà les sol·licituds i elevarà informe al director general d'Indústria i Energia.
  
3. El conseller d'Innovació i Competitivitat, a proposta del director general d'Indústria i Energia, dictarà resolució de concessió d'ajudes que fixarà expressament la quantia i incorporarà, si és el cas, les condicions i obligacions que afecten el desenvolupament del projecte. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini màxim per a resoldre les sol·licituds que es formulen per a la concessió de les ajudes que s'estableixen en la present ordre serà de dos mesos, comptats des de la data de l'acabament del termini de presentació de sol·licituds. Transcorregut el dit termini sense que s'hi haja dictat resolució, s'entendrà desestimada la sol·licitud de concessió d'ajuda en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la dita concessió i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les accions
  
1. La Direcció General d'Indústria i Energia realitzarà el control i seguiment dels projectes per mitjà de les inspeccions que considere necessàries, i emetrà un certificat final de conformitat amb els objectius del projecte aprovat que servirà de base per a la tramitació del corresponent expedient de liquidació de la subvenció concedida.
  
2. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana, en relació amb les subvencions o ajudes concedides.
  
Article 10. Liquidació de les ajudes
  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes d'allò que s'ha establit en el punt anterior, els beneficiaris, en el termini d'un mes des de l'execució del projecte o de les fases previstes, i en tot cas amb anterioritat al 15 d'octubre de 2001 i llevat que per circumstàncies concurrents s'assenyale un termini distint en la resolució de concessió de l'ajuda, hauran de presentar:
  
A) Factures, certificats d'obra, si és el cas, i la resta de documents justificatius de la despesa efectuada, expedits d'acord amb la normativa vigent.
  
B) Acreditació, si és el cas, del compliment de les obligacions i condicions que s'hagueren establit en la resolució de la concessió de l'ajuda.
  
3. No serà subvencionable l'IVA satisfet per l'adquisició de béns i serveis, excepte quan el beneficiari és una entitat que documentalment acredite l'exempció del dit impost i en general qualsevol impost pagat pel beneficiari
  
4. Queda exclòs l'arrendament financer (leasing) com a instrument de la inversió i la despesa realitzada.
  
Article 11. Pagament anticipat
  
Amb caràcter excepcional podrà anticipar-se el pagament de les ajudes amb anterioritat a la realització del projecte, en un 15% per a les transferències de capital i en un 40% per a transferències corrents, després de la presentació prèvia per part del beneficiari d'un aval bancari per les quanties anticipades, constituït d'acord amb la normativa vigent, als serveis territorials de la Conselleria d'Economia, Hisenda i Ocupació.
  
Article 12. Minoració i resolució de les ajudes
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la no-execució parcial de la inversió, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització del projecte, originaran la incoació per part de l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
1. La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2002.
  
2. Per complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2002, mitjançant ordre de la Conselleria d'Innovació i Competitivitat es faran públics les línies de crèdit i l'import global màxim destinat a la concessió de les ajudes previstes en la present convocatòria.
  
Segona
  
1. En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de Règim Jurídic de les Administracions i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i sempre que no hagen transcorregut més de cinc anys des de l'acabament del procediment al qual corresponguen.
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el director general d'Indústria i Energia per a dictar les disposicions i adoptar les mesures que considere convenients per al desenvolupament i l'aplicació d'allò que s'ha disposat en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 18 de desembre de 2001
  
El conseller d'Innovació i Competitivitat
  
FERNANDO V. CASTELLÓ BORONAT